Συζήτηση:Αλέξανδρος Β΄ της Ρωσίας

message: Το λήμμα βρίσκεται σε κακή κατάσταση:
# Ένα πρόβλημα είναι η απουσία πηγών και παραπομπών. Υπάρχει ένα καλό βιβλίο (το οποίο χρησιμοποιείται και στην Αγγλόφωνη Βικιπαίδεια) του Έντβαρντ Ρατζίνσκι (Ρώσος συγγραφέας ιστορικών βιβλίων) με τη βιογραφία του Αλέξανδρου Β'.
# Το μέρος του κειμένου για τη βιογραφία του πριν την ανάληψη του θρόνου θα μπορούσε να γίνει πιο αναλυτικό. Θα μπορούσε να αναλυθεί ο [ευαίσθητος] χαρακτήρας του και η εκστρατεία στον Καύκασο. Είναι γνωστό (και αυτό αναφέρεται στο βιβλίο που προτείνω) ότι, ξεψυχώντας, ο Νικόλαος Α' είπε στον Αλέξανδρο Κράτα τους έτσι! Κράτα τους γερά (έχοντας σφίξει και τη γροθιά), κάτι που χαρακτηρίζει γενικά τη ρωσική κοινωνία επί Νικολάου Α'.
# Δεν αναφέρονται και άλλα σημαντικά γεγονότα της περιόδου όταν ήταν Τσάρος της Ρωσίας. Γίνεται μια αρχή με τον Κριμαϊκό Πόλεμο (καλό θα ήταν να γίνει μια περίληψη για την πολιορκία της Σεβαστούπολης, την οποία επισκέφθηκε δύο φορές ο Αλέξανδρος Β' κατά τη διάρκεια της πολιορκίας). Θα έπρεπε να αναφέρονται οι όροι της Συνθήκης του Παρίσιου, καθώς πρέπει να εξηγηθεί ο χαρακτηρισμός με καλούς σχετικά όρους δεδομένου ότι η κατάσταση δεν ευνοούσε τη Ρωσία.
# Το θέμα με την άρση της δουλοπαροικείας θα έπρεπε να γίνει πιο αναλυτικό. Εν συντομία, μια μερίδα της αυλής ήταν καθέτως αντίθετη με την διεξαγωγή αυτής της μεταρρύθμισης (ο αδερφός του Αλέξανδρου, Κωνσταντίνος, τους έδωσε τον χαρακτηρισμό ретрограды (ρετρογκράντι), ο οποίος χρησιμοποιείται μονάχα γι' αυτούς). Εν συντομία, ο νόμος έλεγε ότι δεν θα υπήρχε δουλοπαροικία και ότι θα δινόταν γη στους γεωργούς και στους αγρότες - φυσικά, η γη που τους δόθηκε ήταν πάρα πολύ λίγη, γι' αυτό και ξέσπασαν διάφορα κινήματα.
# Επίσης, αυτή η μεταρρύθμιση δεν ήταν η μοναδική. Υπήρξαν μεταρρυθμίσεις και στον στρατό και στον στόλο, εξαιτίας της κακής κατάστασης των ρωσικών δυνάμεων στον Κριμαϊκό Πόλεμο. Εδώ θα έπρεπε να αναλυθεί ο πόλεμος του 1878 με την Οθωμανική Αυτοκρατορία - ότι βρίσκονταν μόλις 40 χιλιόμετρα από την πολυπόθητη Κωνσταντινούπολη, αλλά λόγω των πιέσεων από την πλευρά της Αγγλίας αναγκάστηκε να σταματήσει τον πόλεμο και να υπογράψει συνθήκη ειρήνης (η οποία δεν ικανοποίησε τη ρωσική κοινωνία). Αν και ξεκίνησε με επιτυχία, αυτός ο πόλεμος ήταν η δεύτερη αποτυχία του Αλέξανδρου ως Τσάρος της Ρωσίας.
# Όσον αφορά τα κινήματα και τις διάφορες απόπειρες δολοφονίας του. Η οργάνωση «Λαϊκή Θέληση» οργανώθηκε από τους υποστηρικτές της τρομοκρατίας του κόμματος «Έδαφος και Θέληση», η οποία διαλύθηκε εξαιτίας σημαντικής διαφωνίας: πώς έπρεπε να οργανωθεί η ρωσική επανάσταση; Μια μερίδα υποστήριζε ότι έπρεπε να στείλουν εκπροσώπους στα χωριά και με ομιλίες να ξεσηκώσουν τον λαό, ενώ η δεύτερη μερίδα υποστήριζε πως μόνο με τρομοκρατικές ενέργειες θα ξεσηκωθεί ο ρωσικός λαός έναντι του Τσάρου. Μετά την τρίτη απόπειρα δολοφονίας του Τσάρου, η οποία έγινε από τον Αλεξάντερ Σολοβιόφ και απέτυχε (πέντε φορές τον πυροβόλησε και ούτε μια φορά δεν τον πέτυχε!), το κόμμα διαλύθηκε και επικράτησε η «Λαϊκή Θέση», με τις τρομοκρατικές ιδέες που επηρέασαν αργότερα τους Μπολσεβίκους.
# Τώρα, οι απόπειρες δολοφονίας του Αλέξανδρου Β'. Ήταν έξι και όχι δύο! Η πρώτη σημειώθηκε στις 4 Απριλίου 1866 (Πετρούπολη) από τον Ντμίτρι Καρακόζοφ και απέτυχε. Η δεύτερη απόπειρα σημειώθηκε μετά την κατάπνιξη του πολωνικού κινημάτος του 1863 (καλό θα ήταν να γίνει και γι' αυτό το κίνημα μια αναφορά) στο Παρίσι, το 1867, από τον Πολωνό μετανάσταση Αντόν Μπερεζόφσκι. Η τρίτη απόπειρα έγινε από τον Σολοβιόφ στις 14 Απριλίου 1869 στην Πετρούπολη. Η τέταρτη απόπειρα σημειώθηκε στον σιδηρόδρομο από τη Συμφερούπολη στη Μόσχα στις 19 Νοεμβρίου 1879 και απέτυχε, η πέμπτη σημειώθηκε στις 17 Φεβρουαρίου 1880 από τον Στεπάν Χαλτούριν στο Χειμερινό Ανάκτορο (ο Χαλτούριν είχε σκοπό να ανατινάξει την τραπεζαρία κατά τη διάρκεια του οικογενειακού δείπνου, ωστόσο, μεταξύ τραπεζαρίας και υπογείου υπήρχε ένας χώρος, στον οποίο βρισκόταν η φρουρά - πολλοί φρουροί ανατινάχθηκαν εκείνη την ώρα) και απέτυχε. Η τελευταία και επιτυχής προσπάθεια σημειώθηκε στις 13 Μαρτίου (1η Μαρτίου με το παλαιό ημερολόγιο), όταν ο Τσάρος Αλέξανδρος επέστρεφε στο Χειμερινό Ανάκτορο μετά την παρακολούθηση της κυριακάτικης αλλαγής φρουράς (ή κάτι παρόμοιο) μέσω του Καναλιού της Αικατερίνης. Εκεί τον περίμεναν τρεις βομβιστές, μέλη της «Λαϊκής Θέλησης». Ο πρώτος βομβιστής έριξε τη βόμβα στο πίσω μέρος της άμαξας του Αλέξανδρου, ωστόσο, ο Τσάρος έμεινε σώος και αβλαβής - η φρουρά έπιασε τον βομβιστή και τον παρουσίασε στον Τσάρο. Μετά, οι φρουροί τον παρακάλεσαν να μεταβεί σε άλλη άμαξα και να φύγει από το κανάλι, ωστόσο, ο Αλέξανδρος έμεινε στην γέφυρα. Τότε πετάχθηκε από το πλήθος ο Ιγκνάτι Γκρινεβίτσκι και έριξε την βόμβα στα πόδια του Τσάρου και προκάλεσε σοβαρό τραυματισμό στον Τσάρο, ενώ ο ίδιος ο βομβιστής σκοτώθηκε επί τόπου. Η φρουρά μετέφερε τον Αλέξανδρο στο Χειμερινό Ανάκτορο, όπου και ξεψύχησε.
# Επίσης, πρέπει να δώσουμε έμφαση και στην εξωτερική πολιτική του Αλέξανδρου Β'. Επί Αλεξάνδρου, η Ρωσία πούλησε την Αλάσκα στις ΗΠΑ και τις Κουρίλλες στην Ιαπωνία (τα τελευταία νησιά παραμένουν μέχρι και σήμερα μήλο έριδος για Ρωσία και Ιαπωνία).
# Και τέλος, πρέπει να αναφερθεί ότι στις τελευταίες ημέρες, ο Αλέξανδρος ετοίμαζε σχέδιο για την παράδοση Συντάγματος στον ρωσικό λαό - αυτό το σχέδιο είναι γνωστό ως σχέδιο του Λορίς-Μέλικοφ (Αρμένιος στρατηγός), ωστόσο, η δολοφονία του Αλέξανδρου στο Κανάλι της Αικατερίνης σήμαινε την άρση της απόφασης για παραχώρηση συντάγματος.
Αυτά προς το παρόν. Δυστυχώς δεν έχω πολύ χρόνο για να βελτιώσω το λήμμα. Ελπίζω κάποιος να διαβάσει τη σημείωση και αν χρειαστεί βοήθεια, let me know! Ευχαριστώ. Slava33 (συζήτηση) 18:14, 16 Οκτωβρίου 2013 (UTC)
thread_title:  Κακά σημεία λήμματος